CELEX: C2005/171/11
Language: fi
Date: 2005-07-09 00:00:00
Title: Asia C-167/05: Euroopan yhteisöjen komission 14.4.2005 Ruotsin kuningaskuntaa vastaan nostama kanne

9.7.2005   
            
            
               FI
            
            
               Euroopan unionin virallinen lehti
            
            
               C 171/6
            
         Euroopan yhteisöjen komission 14.4.2005 Ruotsin kuningaskuntaa vastaan nostama kanne
   (Asia C-167/05)
   (2005/C 171/11)
   Oikeudenkäyntikieli: ruotsi
   Euroopan yhteisöjen komissio on nostanut 14.4.2005 Euroopan yhteisöjen tuomioistuimessa kanteen Ruotsin kuningaskuntaa vastaan. Kantajan asiamiehinä ovat L. Ström van Lier ja K. Gross, ja prosessiosoite on Luxemburgissa.
   Komissio vaatii, että yhteisöjen tuomioistuin
   
               1)
            
            
               toteaa, että Ruotsin kuningaskunta ei ole noudattanut EY 90 artiklan toisen kohdan mukaisia velvoitteitaan, koska se on soveltanut sellaisia sisäisiä maksuja, joilla välillisesti suojellaan pääasiallisesti Ruotsissa valmistettua olutta pääasiallisesti muista jäsenvaltioista tuodulta viiniltä
            
         
               2)
            
            
               velvoittaa Ruotsin kuningaskunnan korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Alkoholipitoisia tuotteita myydään Ruotsissa yksittäisille kuluttajille valtion omistaman vähittäismyyntimonopolin eli Systembolaget AB:n välityksellä. Systembolaget AB myy vahvaa olutta, eli olutta, jonka alkoholipitoisuus on enemmän kuin 3,5 tilavuusprosenttia, sekä viinejä. Keskihintaluokkaan kuuluvia kevyempiä viinejä pidetään vahvaa olutta vastaavina.
   Oluelle on määrätty alkoholivero, joka keskimääräisesti ja prosentuaalisesti on huomattavasti alhaisempi kuin se vero, joka on vastaavasti määrätty viinille. Ei ole esitetty mitään syytä, joka oikeuttaa tällaiseen eroon valmisteveroissa. Tämä ero verotuksessa vaikuttaa molempien tuotteiden hintaan. Hintaeroa vahvistaa se, että tuotteesta maksetaan 25 prosentin arvonlisävero.
   Veron vaikutus molempien tuotteiden hintoihin on omiaan vääristämään kilpailua tavaroiden välillä, ja sisäiset valmisteverot ovat sellaisia, että ne vahvistavat kotimaisia kulutusmalleja, vähentävät viinin potentiaalista kulutusta ja ovat siten omiaan välillisesti suojaamaan olutta viinin vahingoksi.